送方進士遊廬山
作者：梅堯臣
朝代：宋

paragraphs: 長風沙浪屋許大，羅剎石齒水下排。
歷此二險過湓浦，始見瀑布懸蒼崖。
繫舟上岸入松徑，三日踏穿新蠟鞋。
路盤深谷出嶺望，後山日照前山霾。
偶逢風雨恐衣濕，側倚石脇人相乖。
雨收不覺在高處，却見童僕提携偕。
水聲不絕鳥聲好，藥草香氣侵人懷。
老僧避俗去足跣，野客就澗開門䦱。
樹巖隠映見寺剎，層層杳杳躋雲階。
塢田將穫烏雀橫，秋果正熟猴猿𪘨。
東林淡齏應似舊，唯此足以待爾儕。
子心灑落撇然往，我方塵垢難磨揩。